Ráðist verður í umfangsmiklar endurbætur á fangelsinu á Litla-Hrauni. Fangelsismálastjóri segir endurbæturnar löngu tímabærar og munu endurspegla nýja nálgun í fangelsismálum.
Ríkisstjórnin samþykkti fjárveitingu til endurbótanna í vor en framkvæmdirnar voru kynntar í Hegningarhúsinu í morgun. Þær hefjast strax og er áætlað að þeim ljúki um mitt ár 2023. Áætlaður kostnaður er 1,9 milljarðar króna. Páll Winkel er fangelsismálastjóri.
Við munum skipta upp fangahópunum þannig að við getum haft þá aðskilda, það verður byggð aðalvarðstofa fyrir fangaverði, ný heimsóknaraðstaða þannig að allt fangelsið verður nútímavætt þannig að það verður öruggt og mannúðlegt.
Endurbætur á Litla-Hrauni er lokahnykkurinn á gagngerum endurbótum á aðstöðu fanga undanfarin ár og hefur alþjóðleg nefnd gegn pyntingum ítrekað gert alvarlegar athugasemdir við aðstöðuna. Fangelsið á Hólmsheiði var tekið í notkun 2016 sama ár og hegningarhúsinu á Skólavörðustíg var lokað og nýtt geðheilbrigðisteymi tók til starfa fyrir tveimur árum. Páll segir allt þetta endurspegla nýja hugsun í fangelsismálum.
Það gengur ekki lengur upp að henda mönnum inn í dýflissu og henda lyklunum. Við vitum í dag að það gengur ekki upp, það virkar ekki.
Páll segir það sömuleiðis táknrænt að turninn sem hefur verið helsta kennileiti fangelsisins á Litla Hrauni verður felldur.
Þessi turn lítur út eins og vélbyssuturn og hann hefur aldrei gegnt neinu hlutverki hér í fangelsiskerfinu. Hann er ógnvekjandi og ekki líklegur til að auka vellíðan fólks sem þar dvelur á okkar vegum.